Ons het 'n heerlike 2 dae in Oesterbaai spandeer. Die weer wou nie heeltemal saamspeel nie, maar ons het darem 'n wonderlike uitsig oor die see gehad as ons dan nou nie kon gaan swem of stap nie. Oesterbaai is 'n baie rustige dorpie en daarom het ons kans gekry om baie verlore slaap in te haal, net wat ons nodig gehad het vir die res van ons vakansie elders.
Groenhuisie is 'n eenvoudige maar lekker plek om te bly en net rustig te wees. Dit het als wat mens benodig insluitend 'n uitsig van die stoep af.
Dit was 'n wonderlike vakansie in so oulike huisie, loopafstand van die strand! Lieflike weer gehad en die hele strand vir onsself! Almal is so hartlik en behulpsaam soos familie! Alles wat ons harte begeer! Baie dankie vir alles!
Die Groenhuisie bied bekostigbare verblyf en is sentraal geleë met maklike toegang tot beide die winkel en strand in Oesterbaai. Alles wat benodig word (beddegoed, handdoeke, eetware, wasmasjien ens.) is beskikbaar wat beteken dat mens net die nodige kan saamneem. 'n Paar ekstra komberse vir die koue aande asook 'n verwarmer kan saamgegee word. Let egter daarop dat mens elektrisiteit vir die meter self moet aankoop (nie ingesluit in die dagtarief nie). Daar moet ook ag geslaan word op waterbeperkings wat geld, veral as in ag geneem word dat die enigste water wat beskikbaar is vir die Groenhuisie reënwater is wat versamel word in 'n 5000 liter tenk - gebruik dus water spaarsaam. Indien daar op laasgenoemde ag geslaan word, is die verblyf baie aangenaam.
Baie dankie vir die terugvoer. Dit is hoekom ek telefonies gevra het julle moet elkeen 'n ekstra kombers saambring, dit was baie koud. Ek sal wel vir elke bed 'n lekker kombers kry asook 'n verwarmer.
Ons het dit ontsettend baie geniet in Oesterbaai. Ons gaan elke jaar en ontspan en geniet die stilte en die pragtige uitkyk oor die see. Groenhuisie is ampertjies op die strand en dit was vir ons 'n groot plus. Ons sal definitief weer vinnig gaan.
Ek is so bly jul het die tydjie op Oesterbaai en by die Groenhuisie geniet. Oesterbaai is verseker die regte plek as jy 'n bietjie wil afskakel en van die stads-lewe wil vlug. Ons hoop om jul gou weer te sien.
Oesterbaai is 'n pragtige plekkie, skoon, oop strand, vriendelikste mense almal groet en gesels. Rustig en vreedsaam, baie baie veilig. Ideale plek om af te skakel veral as jy van Gauteng af kom kan jy omtrent nie glo daar is sulke pragtige rustige, veilige plekke nie. Die Groenhuisie is pragtig skoon en het 'n wonderlike uitsig op die strand, duine en see. Dankie Elmarie dit was regtig heerlik, tyd net te vinnig omgegaan.